विज्ञान ने विद्युत उर्जा के रूप में मनुष्य की जीवन शैली को उत्कृष्ट बनाने के लिये सबसे बड़ा उपहार दिया है। प्रति व्यक्ति विद्युत उर्जा खपत किसी भी देश के विकास व संपन्नता का पैमाना है। किसी भी देश के विकास को गति देने के लिये विद्युत उर्जा का उपलब्ध होना जरूरी है। अतः यह स्वाभाविक था कि स्वतन्त्रता के बाद भारत की आर्थिक विकास को दिशा देने वाले महान सलाहकारों ने बुनियादी आधार खड़ा करने में विद्युत उर्जा को उचित महत्व दिया। यही कारण था कि 1956 में एचईआईएल (हिन्दुस्तान इलेक्ट्रिकल इन्डस्ट्रीज लिमिटेड) की नींव भोपाल में रखी गई, जो आज देश की एक प्रमुख विद्युत उपकरण उत्पादक व इन्जीनीयरिंग कारपोरेशन बीएचईएल का अंग है। बीएचईएल को स्थापित करने का मुख्य उद्देश्य भारत को विद्युत उर्जा के उत्पादन, संप्रेषण व उपयोग के सभी क्षेत्रों में आत्म निर्भर बनाना था। अपने लगभग 60 दशकों के सफर में बीएचईएल ने अपने मूल उद्देश्य की पूर्ती का सशक्त प्रयास किया है।